text: Politi: Kom forbi med cykelnøglen
  20 august 2015 kl. 11.34
  Syd- og Sønderjyllands Politi leder efter ejerne til de cykler, som to litauiske mænd blev stoppet med i nat.
  To litauiske mænd havde 19 cykler i deres hvide varevogn, da politiet natten til torsdag stoppede dem på Storegade i Esbjerg.
  Over for politiet hævder de, at cyklerne er købt i Sverige. Det er imidlertid ikke sandt for mindst to af cyklerne, idet deres esbjergensiske ejermænd allerede har meldt sig.
  - Vi skal have fundet de andre cykelejere, så vi opfordrer dem til at henvende sig med enten cykelnøgle eller stelnummer hos os, siger Peter Jessen, politikommissær i Esbjerg, til TV SYD.
  Alle cykler i varevognen var låst.
  De to litauiske mænd er torsdag formiddag blevet varetægtsfængslet i 14 dage, oplyser Syd-og Sønderjyllands Politi til TV SYD. De to mænd nægter sig stadig skyldige.
  